Cornel Dinicu a fost lăsat în libertate de Tribunalul Prahova, după ce a respins contestația procurorilor la decizia Judecătoriei Ploiești.
După această veste, patronul de la Ferma Dacilor, judecat pentru mai multe ilegalități legate de incendiul soldat cu opt vicitme, spune că va merge la complexul turistic din Tohani și că va planta copaci în memoria celor care au pierit în decembrie. De asemenea, el va lua parte și la o slujbă de pomenire.
Cornel Dinicu a scăpat de arestul domiciliar
Patronul de la Ferma Dacilor scapă de măsura arestului la domiciliu, după ce procurorii au decis să îl plaseze sub control judiciar.
Judecători de drepturi și libertăți ai Tribunalului Prahova au respins ca nefondată contestația procurorilor Parchetului de pe lângă Tribunalul Prahova, față de decizia Judecătoriei Ploiești dată luni. Astfel, Cornel Dinicu a fost plasat sub control judiciar pentru o perioadă de 60 de zile.
Va merge la complexul turistic din Tohani
Sâmbătă, patronul de la Ferma Dacilor va merge la Tohani, acolo unde va planta copaci în memoria victimelor incendiului.
De asemenea, acesta va lua parte și la o slujbă de pomenire a celor care și-au pierdut viața în urma tragediei din decembrie. Pe durata controlului judiciar, acesta are voie să comunice cu persoanele implicate în acest dosar. De asemenea, ceilalți doi administratori ai complexului turistic au primit acest acord.
Cornel Dinicu, sub control judiciar pentru 60 de zile
Patronul de la Ferma Dacilor a fost inițial acuzat de distrugere din culpă. Acesta fost arestat preventiv la începutul lunii ianuarie. O lună mai târziu, acesta a fost plasat în arest la domiciliu.
Conform anchetei, construcţia corpului principal de clădire a fost executată în regie proprie, fără obţinerea avizelor şi autorizaţiei de construire. Zona respectivă include restaurant, bucătărie şi spaţii de cazare la parter şi mansardă.
"Unitatea turistică a funcţionat cu încălcarea prevederilor Legii nr. 307/2006 privind apărarea împotriva incendiilor, HGR nr. 571/2016 pentru aprobarea categoriilor de construcţii care se supun avizării şi/sau autorizării privind securitatea la incendiu şi a normativelor aplicabile în domeniu, respectiv fără obţinerea avizelor şi a autorizaţiilor ce ar fi trebuit emise de Inspectoratul pentru Situaţii de Urgenţă pentru funcţionarea corespunzătoare şi fără respectarea normelor privind securitatea la incendiu. Situaţia expusă anterior a creat premisele izbucnirii şi propagării la data de 26 decembrie 2023, în jurul orei 05,45, a unui incendiu (...), sursa probabilă a incendiului fiind 'efectul termic al curentului electric", a arătat Parchetul de pe lângă Tribunalul Prahova.